Nos Freres Haymés, abbés de Saint Benigne, et Freres Amées, abbé de Saint Estienne de Dyjon, facons savoir à touz cels qui verront cels presentes lettres, que en nostre presence estaubli por ceste chose speciaument, madame Aaliz, vicontesse de Latrecé, dame de Coyché, et Jehanz de Montigne seur Aube, ses mariz, ont recogneu par devant nos de lor bone velonté que nobles bers Hugues, dux de Borgoingne lor ai donné en accroissement de son fié et à lor hoirs qui seront seingnor de Coyché la grant justise que messires li dux devant diz avoit ou pooit ou devoit avoir en la vile et es apartenances de Coyché. Et ont recogneu li dame de Coyché et ses mariz devant dit, por devant nos, que il et lor hoir, qui seront seingnor de Coyché, tienent et dovient tenir à touz jorz de monseingnor lou duc devant dit et de ses hoirs la dite grancjustise et quant que il ont et poent et dovient avoir en la vile et ès apartenances de Coyché, fors que les maisnies ..... qui sont ci desouz contenues, ce est a savoir les Genarz, les Belins, les Rousseaus, et lor més qu’il tienent, si come il ont cogneu devant nos, de monseingnor Jehan de Salon, et ont encor cogneu por devant nos la dame de Coyché et ses mariz devant dit que lor fors maisons de Coyché, qui est dou fié monseingnor lou duc devant dit, est et doit estre au devant dit monseingnor lou duc et à ses hoirs jurable et rendable devant touz et contre touz et touz jorz. Et toutes cels choses il ont recogneu por devant nos et promis à tenir por lor sairemenz que il ont faiz et donnez corporelment sur sainz evangiles por els et por lor hoirs. Et que cels choses soient estables et fermes a touz jorz, por la prière et por la requeste de la dame de Coyché et de son mary ci devant nomméz, nos avons mis nos seauls en cels presentes lettres en tesmoingnaige de verité. Ce est fait et donné en l’an de grâce M. CC. et sexante et six, ou mois de novembre.